**Ikke kvinner som er for kresne**

**Flere menn både til høyre og venstre i politikken later som om de har gode dating-råd til kvinner.**

**Astrid Meland, Kommentator VG, meninger, publisert: 08.03.25**

|  |  |
| --- | --- |
|  | **Astrid Meland er en norsk journalist og kommentator født i 1975. Hun har vært kommentator i den norske dagsavisen VG (Verdens Gang) siden 2012. Før hun begynte i VG, jobbet hun i ti år i avisen Dagbladet som nyhetsjournalist, featurejournalist, vaktsjef og kulturjournalist. Meland er også medforfatter av boken *Negre har rytme*, utgitt i 2007.** |



**GIFTEKNIV: Fetisha Williams er influencer og programleder i VG TVs serie «Tinderfesten». At noen av de kvinnelige deltagerne hadde som krav at en partner må tjene over 700 000 kroner, skapte debatt.**

**Kortversjonen**

* **VGs kommentator skriver at menn på både høyre- og venstresiden gir feminisme og kvinner skylden for samfunnsproblemer de ser.**
* **Kvinner anklages for å ligge med feil menn og være for å være for kresne når de velger partner, noe som påstås å føre til enslige menn og lave fødselstall.**
* **Kommentatoren mener disse påstandene ligner argumenter fra mannosfæren og incel-miljøer.**
* **Kvinner slår seg i virkeligheten sammen med menn i alle slags yrker.**
* **Dette er en kommentar. Kommentaren gir uttrykk for skribentens holdning.**

**Er kvinner bortskjemte, som forventer både likestilling og har høye krav til en partner?**

**– Ikke ta med bankkort. Han skal betale, jenter, var et av datingrådene fra [influencer Fetisha Williams på Instagram.](https://www.instagram.com/p/CxNFn1FsZ1v/)**

**I VG-serien**[**«Tinderfesten»**](https://tv.vg.no/serier/tinderfesten?categoryId=100539)**spør hun fire kvinner om partner og inntekt. To svarer at det er rødt flagg hvis en mann tjener under 700 000.**

**Det fyrte opp kjønnsdebatten.**

**– En bedriten datingkultur,**[**skrev Rødt-politiker Mímir Kristjánsson**](https://www.nettavisen.no/kjendis/m-mir-kristj-nsson-reagerer-etter-tinderfesten-pa-vgtv/s/5-95-2230165)**og pekte på at tømrere, elektrikere, brannmenn, rørleggere, sykepleiere, bussjåfører og butikkansatte blir uaktuelle.**

**– Vi må også verdsette de «nest beste» valgene slik at færrest mulig ender opp som ufrivillig single og barnløse,**[**skrev Sylo Taraku**](https://klassekampen.no/artikkel/2025-01-16/fokus1)**som sitter i regjeringens**[**fødeutvalg.**](https://www.regjeringen.no/no/aktuelt/oppnemner-utval-om-fodselstal/id3049582/)

**Han advarte om en ond sirkel der kvinner kan ha sex med attraktive menn, men bli valgt bort når det blir snakk om forhold. Resultat? Singel og barnløs.**

**– Det disse damene ikke klarer å skjønne er at hun skal gifte seg med sjåføren,**[**har**](https://radio.nrk.no/podkast/radio_moerch/sesong/1/l_f70ca132-eecf-4b67-8ca1-32eecf9b673d)**Magnus Marsdal sagt til NRK, om kvinnelige sykepleiere og sosionomer «som tror de er så fine».**



**GIR RÅD: Williams selv mener menn skal betale på første date.**

**Vanligvis kommer denne typen råd fra høyresiden.**

**MAGA har tatt de mange skritt lenger**[**. Kvinnelig «ludder-atferd»**](https://evanramseymclaren.substack.com/p/trump-og-unge-menn-i-norge)**får skylden for sivilisasjonskrise.**

**Påstanden er at vi er i ferd med å**[**utslette oss selv**](https://www.aftenposten.no/meninger/kronikk/i/dRLdeB/mads-larsen-singel-dating-barnloeshet)**, fordi kvinner er for kresne og ikke får nok barn.**

**Teoriene har eksistert i forum på nett i et**[**tiår**](https://evanramseymclaren.substack.com/p/trump-og-unge-menn-i-norge)**, særlig i tråder for såkalte incels.**

**Der er fortellingen at kvinner bruker 20-årene på å kjøre «kukkarusellen» og ligge med så mange «chads» som mulig.**

**I 30-årene er hun oppbrukt. Da velger hun en stygg beta til forsørger. Konklusjon: «Alfa fucks. Beta buxx». Noen år etter skiller hun seg.**

**Klassifiseringen her går fra 1–8. En «chad» er den mest attraktive mannen. Andre er incels eller beta. «Stacys» er de uoppnåelige kvinnene. «Beckys» er gjennomsnittlige.**

**Påstanden er at en gang i en mytisk fortid gikk en firer for en firer og en tier for en tier. Men likestillingen har ødelagt den naturlige balansen.**

**Nå kaprer høystatusmenn storparten av kvinnene, ifølge teorien.**

**Men single menn ikke noe nytt.**[**I 1900**](https://www.ssb.no/statbank/table/05813)**var andelen ugifte menn høyere enn i dag.**

**Eilert Sundt, Norges første samfunnsforsker, bekymret seg for ungkarer.**

**Når man reiser i fattige land kan man se at unge menn har problemer med å få en partner.**

**Om det var verre eller bedre før, er ikke forskerne helt sikre på.**

**Men det stemmer at kvinner har vært «kresne». Mange var tvunget til å velge en ektemann med høyere status enn seg selv for 50 år siden.**

**Kvinner kunne få sparken om de ble gift. Skatteregler gjorde det ulønnsomt for gifte kvinner å jobbe.**

**Ikke rart at kvinner måtte gifte seg oppover. Noen måtte forsørge dem.**

**Dette 1950-tallet med «trad wifes» er det MAGA lengter tilbake til.**

**Færre gjør det i Norge. Her ender det med råd om kvinners valg av partner.**

**Men hvordan er egentlig dette?**

**Mange er ufrivillig single. Fødselstallene er også lave, selv om de har**[**gått litt opp**](https://www.fhi.no/nyheter/2025/okningen-i-fodselstallene-fortsetter/)**i det siste.**

**Tendensen i Norge er at folk velger en partner som ligner en selv. Og man kan se for seg et problem siden kvinner dominerer høyere utdanning.**

**Da blir vel ingen menn bra nok?**

[**Jo da. Svensk forskning**](https://academic.oup.com/esr/article/36/3/351/5688045)**tyder på at høyt utdannede kvinner oftere velger en mann med lavere utdanning.**



**FORSKJELL PÅ SJEKKEAPPER: Et problem på apper som Tinder er at utseende trumfer det meste. En mer menneskevennlig sjekkeapp som Hinge, legger vekt på verdier og interesser. Foto: O. Kalacheva / Shutterstock**

[**Ser man derimot på inntekt,**](https://jhr.uwpress.org/content/58/1/260)**er det en tendens til at ektemannen tjener mer enn kona.**

**Det kan være flere grunner til det. Ja, det kan handle om at kvinnen gikk for en partner som tjente mer.**

**Eller paret kan ha blitt enig om å prioritere mannens karriere mens hun jobber deltid.**

**Om man er engstelig for at menn skal velges vekk, er det viktigste tiltaket å sørge for at gutter og menn lykkes i skole og utdanning.**

**Å**[**falle ut**](https://www.ssb.no/utdanning/videregaende-utdanning/statistikk/gjennomforing-i-videregaende-opplaering)**av skolen henger sammen med barnløshet.**

**I det virkelige livet stifter kvinner familie med bussjåfører, gravemaskinførere, servicepersonell, tømrere, elektrikere og så videre.**

**Den vanligste inntekten til par uten barn i Norge under 30 år er**[**rundt 700 000**](https://www.ssb.no/inntekt-og-forbruk/inntekt-og-formue/statistikk/inntekts-og-formuesstatistikk-for-husholdninger)**samlet.**

**«Handymann» nevnes som attraktivt i en utspørring av 50**[**single realitydeltagere som ble forsket på.**](https://www.idunn.no/doi/10.18261/nat.34.2.2)

**Mens «naver» og «gamer» er tommel ned.**

**– Om du er lærer så kan du gifte deg med en arbeider, skjønner du, sa Magnus Marsdal om kvinner**[**på NRK**](https://radio.nrk.no/podkast/radio_moerch/sesong/1/l_f70ca132-eecf-4b67-8ca1-32eecf9b673d)**.**

**Kanskje han ikke kjenner kvinner med høyere utdanning som er gift med sjåfører eller elektrikere.**

**Det gjør jeg.**

**Så tror jeg heller ikke på disse «rådene». Dette er utspill beregnet på gutter og menn for å få likes.**

**Øverst i skjemaet**

**Nederst i skjemaet**

**Venstresiden prøver å overta høyresidens sak, men ender med å gjenta mannosfærens poenger.**

**Slik spres et negativt bilde både av kvinner og menn.**

**Kvinner anklages for å være overfladiske. Menn som ikke dominerer, ender som stusslige «cucks».**

**Ved å skape brodd mot kvinner og likestilling, prøver man å lokke til seg menn.**

**Og der har du noe av forklaringen på at mange gutter og menn svarer**[**at likestillingen**](https://www.ipsos.com/nb-no/ukens-tall-10-naer-2-av-3-gen-z-menn-mener-likestillingen-kvinner-har-gatt-sa-langt-det-na)**har gått**[**for langt.**](https://www.aftenposten.no/norge/politikk/i/3Mx49e/en-av-fire-menn-paa-videregaaende-mener-likestillingen-er-foert-for-langt)

**Det er fordi en influencer har fortalt dem nettopp det.**